Nordmannen til VG: - De er en av klubbene som har forhørt seg

TØFFE TIDER: Morten Gamst Pedersen i aksjon under sin første kamp fra start for Karabukspor i september i fjor. Foto: Øyvind Nordahl Næss, VG

Gamsten benekter Rosenborg-overgang

Morten Gamst Pedersen (32) avviser at han på det nærmeste er klar for Rosenborg, og sier at han trener som normalt i Tyrkia.

Jon Martin Henriksen

Oppdatert 20. mai 2016

Artikkelen er over seks år gammel

Gamst Pedersen er ute i kulden i Karabukspor, og har fortsatt ikke vært på banen for den tyrkiske toppserieklubben i 2014.

- Jeg fikk med noen historier om at kontrakten min er kansellert, men det er den ikke. Det er ingenting som har skjedd der. Det er noen klubber som har tatt kontakt med Rune Hauge (agenten), sier Gamst Pedersen til VG på telefon fra Tyrkia.

Ikke RBK-klar

Adresseavisen skrev lørdag at Rosenborg er nær ved å sikre seg 32-åringen. Det tilbakeviser nordmannen selv overfor VG.

- Nei, det er jeg ikke, men de er en av klubbene som har forhørt seg. Jeg har halvannet år igjen av kontrakten min her.

Etter det VG erfarer er både norske og andre europeiske klubber ute etter å hente Gamsten, men situasjonen med Karabukspor må løses før han kan skifte beite.

Han innrømmer at situasjonen i Tyrkia ikke er gunstig.

- Jeg har lyst til å spille fotball, så får vi se hva som skjer. Jeg har landslaget i hodet nå, og jeg gleder meg veldig til det.

Med landslaget

Midtbanemannen kan få tiltrengt kamptrening når han i neste uke slutter seg til Per-Mathias Høgmos landslagstropp.

- Jeg har lyst til å spille kamp igjen, men ting snur veldig fort i fotball. Jeg får vente og se, men det skal bli fint å komme med landslaget.

Gamst Pedersen forlot Blackburn til fordel for Karabukspor i fjor høst. Selv om overgangen ikke har vært noen stor suksess, mener han at han er godt nok rustet til å spille for Norge.

- Jeg trener som vanlig, står på og gir gass. Vi hadde en løpetest på trening som jeg gjorde det best av alle på. Jeg er i veldig god fysisk form, sier han.

Publisert: 01.03.14 kl. 18:56 Oppdatert: 20.05.16 kl. 00:57

Les også